Diari Oficial de la Generalitat Valenciana


Sumari del DOGV 5755, del 05-05-2008 (2008/5143)

RESOLUCIÓ de 23 d'abril de 2008, del Rectorat de la Universitat de València, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta Universitat.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5755

Data del DOGV
:   05-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5143


Data del document
:   23-04-2008

Organisme emissor
:   Universitat de València

Tipus de document
:   Resolució

Descriptors 

:   * delegació de poders
    * universitat
    * competència administrativa

RESOLUCIÓ de 23 d'abril de 2008, del Rectorat de la Universitat de València, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta Universitat. [2008/5143]  
Els Estatuts de la Universitat de València, aprovats per Decret del Consell de la Generalitat Valenciana el 30 de juliol de 2004, atribueixen al rector les facultats i les competències que es recullen en l'article 94.  
A l'objecte d'assolir una major eficàcia en la gestió dels òrgans universitaris, alhora que s'evite una sobrecàrrega i acumulació de funcions en la persona del rector, sense minva de les garanties jurídiques dels particulars, i de conformitat amb el que preveuen els articles 13 de la Llei 30/1992 de Règim Jurídic de les Administracions Públiques i del Procediment Administratiu Comú i 95 dels Estatuts de la Universitat de València:  
Aquest Rectorat, a l'empara de les competències que li confereix la legislació vigent, ha resolt la delegació de les atribucions del rector en les matèries i òrgans següents:  
Primer  
Es deleguen en el vicerector de Professorat i Ordenació Acadèmica les facultats i les competències que atribueixen al rector, pel que fa al personal docent i investigador de la Universitat de València, la legislació vigent, els Estatuts de la Universitat de València i les disposicions concordants i complementàries en aquesta matèria i, en particular, la convocatòria dels concursos per a la provisió de places de professorat contractat, la contractació de professorat, la resolució sobre les situacions administratives, la concessió de permisos i llicències, concretament la concessió de llicències per estudis superiors a un mes i les previstes a l'article 2.3 del Reglament de permisos, llicències, vacances i situacions administratives del professorat, el reconeixement de triennis i components docents i, en general, totes aquelles funcions que estan atribuïdes al rector relacionades amb el professorat universitari.  
També es deleguen les facultats i les competències que estan atribuïdes al rector, pel que fa a l'organització acadèmica, contingudes en la legislació vigent, en els Estatuts de la Universitat de València i en les disposicions concordants i complementàries en aquesta matèria; la supervisió de l'oferta de curs acadèmic, l'organització dels centres responsables de la impartició de títols universitaris i en general totes aquelles funcions que s'atribueixen al rector, dins de l'àmbit de l'organització acadèmica.  
Així mateix, es delega en el vicerector de Professorat i Ordenació Acadèmica la presidència de la Comissió de Reclamacions i de la Mesa Negociadora amb els sindicats.  
Igualment, es deleguen les competències que estan atribuïdes al rector pel que fa a la Comissió Mixta entre Universitat i Institucions Sanitàries.  
Segon  
Es deleguen en la vicerectora d'Estudis les competències que estan conferides al rector, tant en la legislació vigent com en la que es dicte, en matèria d'aprovació, modificació i seguiment dels programes d'ensenyament i plans d'estudis conduents a títols de grau; la convalidació parcial d'estudis de plans antics; la resolució de tots aquells recursos que els o les alumnes interposen contra les decisions i les resolucions que la Universitat de València dicte en matèria de règim d'estudiants.  
Així mateix, es deleguen en la vicerectora d'Estudis les competències pel que fa a l'accés i la permanència dels i les estudiants de la Universitat de València; la preinscripció i l'admissió d'estudiants a centres; el nomenament de membres de tribunals de proves d'accés a la Universitat, de delegats o delegades de centres privats adscrits a la Universitat de València en què s'imparteixca el 2on de Batxillerat i dels o les especialistes per matèries de Batxillerat per a la confecció de proves d'accés a la Universitat.  
Així mateix es delega l'organització de la matrícula i el seu calendari, la coordinació dels cursos d'extensió universitària, de la " Universitat als Pobles", de formació extracurricular i de la "Nau Gran", així com les facultats de convocatòria i resolució d'ajudes tècniques a estudiants amb discapacitat i la presidència de les comissions que atorguen les ajudes anteriors. Es deleguen les atribucions relatives a les beques de col·laboració en serveis, òrgans i centres de la Universitat, particularment la convocatòria d'aquestes beques i el nomenament dels becaris i les becàries.  
Igualment es delega la pertinença, en representació de la Universitat de València, a la Comissió Interuniversitària d'Accés a la Universitat, la presidència de la Comissió assessora d'Estudis, de la Comissió d'ajudes a estudiants (beques), la Comissió general de Pràctiques i la Comissió d'Extensió Universitària.  
Tercer  
Es deleguen en el vicerector de Convergència Europea i Qualitat les competències que estan conferides al rector, tant en la legislació vigent com en la que es dicte en matèria de l'Espai Europeu d'Ensenyament Superior i Qualitat; l'avaluació de la docència i la formació permanent i en general dels Serveis Universitaris, així com la realització d'estudis i anàlisi de prospectiva sobre l'organització de la Universitat de València.   
Quart  
Es deleguen en el vicerector d'Economia les competències que estan atribuïdes al rector pel que fa al seguiment del pla de finançament pluriennal; el seguiment de l'execució i la liquidació pressupostària; l'elaboració de models distributius en matèria econòmica per a centres, departaments i instituts universitaris i totes aquelles relatives a la planificació econòmica de la Universitat.  
Cinquè  
Es deleguen en el vicerector d'Infrastructures les competències que estan atribuïdes al rector pel que fa al seguiment i el control de les inversions procedents d'organismes públics i dels fons Feder; el seguiment i el control del Pla d'Inversions amb la Generalitat; l'actuació en els expedients de contractació realitzats a l'empara de la Llei 30/2007, de 30 d'octubre, de Contractes del Sector Públic i, si escau, del Reial Decret Legislatiu 2/2000, pel qual s'aprova el Text Refós de la Llei de Contractes de les Administracions Públiques; l'adjudicació de contractes públics i la informació i la coordinació dels espais de la Universitat de València.  
Sisè  
Es deleguen en el vicerector de Cultura aquelles facultats que estan atribuïdes al rector pel que fa a la coordinació de les diverses Aules de Cultura, de les Sales d'Exposicions; la conservació del Patrimoni; l'adopció de les decisions relatives a la utilització de l'edifici de La Nau de la Universitat de València; la coordinació dels col·legis majors propis i la relació amb els col·legis majors adscrits; la coordinació de les activitats de caràcter esportiu dependents de la Universitat de València i també totes aquelles facultats i competències que atribueixen al rector en matèria d'activitats culturals la legislació vigent, els Estatuts de la Universitat de València i les altres disposicions que es pugen contenir en la normativa específica.  
Així mateix, es delega en el vicerector de Cultura la presidència del Consell Editorial i de la Comissió d'Educació Física i Esports.  
Setè  
Es deleguen en el vicerector de Relacions Internacionals i Comunicació les competències per a l'elaboració i el seguiment de convenis amb universitats estrangeres; els programes internacionals d'intercanvi, i les convocatòries d'ajudes per a la promoció d'intercanvis acadèmics amb altres universitats estrangeres.  
Així mateix es deleguen aquelles facultats que estan atribuïdes al rector en política d'informació i comunicació, de l'ús i disseny de pàgines Web, així com la proposta i seguiment de convenis amb institucions públiques i privades no universitàries i agents socials, en les matèries de la seua competència.  
Vuitè  
Es deleguen en el vicerector d'Investigació i Política Científica les atribucions relatives a matèria d'ajudes d'investigació, la convocatòria de programes de formació d'investigadors i investigadores de la Universitat i el nomenament dels becaris i les becàries a càrrec d'aquests programes; l'autorització de pagaments al professorat i personal investigador per activitat investigadora en matèria de contractes d'investigació i, en general, totes aquelles funcions que atribueixen al rector, dins de l'àmbit de la investigació, la legislació vigent, els Estatuts de la Universitat de València i les altres normes que pugen contenir-se en la normativa específica.  
Així mateix, es deleguen en el vicerector d'Investigació i Política Científica les competències pel que fa al disseny i la planificació del desenvolupament de la política científica de la Universitat i les relacions en aquesta matèria amb instituts, departaments o altres estructures específiques de recerca i grups d'investigació; pel que fa al disseny, la coordinació i el seguiment del Parc Científic de la Universitat de València; per realitzar la proposta, la formalització i la contractació de projectes europeus d'investigació i la proposta i seguiment dels convenis específics d'investigació.  
Igualment es deleguen les competències relatives a les biblioteques i arxius universitaris, així com a la Càtedra de Divulgació de la Ciència.  
Novè  
Es deleguen en la vicerectora de Relacions Institucionals i Cooperació les competències que estan atribuïdes al rector pel que fa a la coordinació de les relacions amb les Institucions i també totes aquelles facultats i competències que atribueixen al rector, en matèria de relacions institucionals, la legislació vigent, els Estatuts de la Universitat de València i les altres disposicions que es pugen contenir en la normativa específica.  
Així mateix, es delega la coordinació dels Serveis Jurídics de la Universitat, les competències sobre la iniciació i el seguiment dels expedients disciplinaris, la iniciació i seguiment d'expedients de responsabilitat patrimonial i les competències en matèria de desenvolupament normatiu i relacions amb la Comissió d'Estatuts.  
Així mateix, es delega la coordinació amb el Centre Internacional de Gandia de la Universitat de València.  
Igualment es delega la convocatòria i resolució de les ajudes en matèria de cooperació, així com la proposta i seguiment de convenis en la matèria de la seua competència.  
Desè  
Es deleguen en el vicerector de Postgrau les competències que estan conferides al rector, tant en la legislació vigent com en la que es dicte, en matèria d'aprovació, modificació i seguiment dels programes d'ensenyament i plans d'estudis conduents a títols de postgrau, tant oficials com propis de la Universitat de València, així com els corresponents als actuals programes de Doctorat fins a la finalització de la seua vigència.  
Es deleguen en el vicerector de Postgrau les competències pel que fa a l'accés i la permanència dels i les estudiants de postgrau de la Universitat i per tant la preinscripció i admissió d'estudiants als programes de postgrau. Així mateix es delega l'organització de la matrícula dels estudis de postgrau i el seu calendari.  
Igualment, es delega en el vicerector de Postgrau la presidència de la Comissió d'Estudis de Postgrau i de la Comissió de Doctorat.  
Així mateix, es deleguen en el vicerector de Postgrau totes aquelles funcions que s'atribueixen al rector dins de l'àmbit d'aplicació de les tecnologies de la informació i de la comunicació i les competències relatives als plans específics d'informatització.  
Onzè  
Sense perjudici del que la Normativa vigent assigna al gerent, es deleguen en la vicerectora d'Organització dels Serveis i PAS les competències atribuïdes al rector, pel que fa al personal funcionari i el personal laboral d'administració i serveis, en la legislació vigent i els Estatuts de la Universitat de València, en el conveni col·lectiu i la normativa complementària i, en particular, la resolució de les situacions administratives dels funcionaris i funcionàries i del personal laboral; la convocatòria d'oposicions i de concursos; el nomenament dels tribunals; la proposta anual de plantilla del personal d'administració i serveis; el règim de provisió de llocs de treball i el règim de trasllats.  
Així mateix, es delega en la vicerectora d'Organització dels Serveis i PAS les competències atribuïdes al rector en matèria de Política Lingüística, la presidència del Comitè de Seguretat i Salut, així com la representació de la Universitat en la Comissió Permanent de la "Xarxa Vives d'Universitats".  
Dotzè  
Es delega en la secretària general la presidència de la Comissió del Programa de Solidaritat amb el Tercer Món de la Universitat de València "Una Nau de Solidaritat".  
Tretzè  
Es delega en el gerent la facultat d'autoritzar i de disposar les despeses, de reconèixer les obligacions i ordenar pagaments de qualsevol mena; les competències que la legislació vigent, en matèria de contractació administrativa en l'àmbit de la Llei 30/2007, de 30 d'octubre, de Contractes del Sector Públic i, si escau, del Reial Decret Legislatiu 2/2000, pel qual s'aprova el Text Refós de la Llei de Contractes de les Administracions Públiques i la normativa que el desenvolupa, assigna a l'òrgan de contractació; d'ordenar i executar el pagament mitjançant els fons de maniobra de les unitats de despeses i les despeses menors realitzades en la caixa fixa.  
Catorzè  
Així mateix, es delega en tots els vicerectors i vicerectores, en la secretària general i en el gerent l'autorització de les comissions de serveis amb dret a indemnització, i també la verificació que s'han fet pel que fa al personal adscrit en l'àmbit de les seues competències.  
Quinzè  
Es deleguen en la delegada d'Estudiants les facultats de convocar i resoldre, així com la presidència de les comissions que atorguen les ajudes de les següents convocatòries: borses de viatge a estudiants de la Universitat de València; ajudes a projectes d'associacions i col·lectius d'estudiants i d'ajudes a projectes de cooperació i solidaritat d'associacions d'estudiants; ajudes a l'estudi per als estudiants i les estudiantes de la Universitat de València; ajudes econòmiques a estudiants amb discapacitació i amb necessitats especials per al desplaçament al seu centre universitari; la convocatòria de selecció de projectes per a la mostra d'art públic per a joves creadors "Art Públic/Universitat Pública"; borses de viatge del programa DRAC; premis Bancaixa-Universitat d'escriptura de creació; convocatòria per a la selecció de voluntaris universitaris en Nacions Unides davant els objectius del mil·lenni.  
Així mateix es delega la facultat de resoldre la inscripció de col·lectius i associacions d'estudiants al Cens d'Associacions i col·lectius d'estudiants de la Universitat de València.  
Setzè  
Es delega en el vicerector de Cultura, els degans o les deganes de facultats, els degans o les deganes coordinadors o coordinadores de campus, els directors o les directores d'escoles universitàries, d'escoles tècniques superiors, d'instituts universitaris, de col·legis majors, de serveis i de centres singulars la facultat d'autoritzar i de disposar les despeses, per import inferior o igual a 18.000 euros sense IVA, de reconèixer les obligacions per qualsevol quantia i proposar pagaments de qualsevol mena, dins l'àmbit de les seues respectives competències que comprenen els seus centres o serveis; d'ordenar i executar el pagament mitjançant els fons de maniobra de la unitat de despesa i les despeses menors realitzades en la caixa fixa.  
Dissetè  
Es delega en els degans o les deganes de facultats i els directors o les directores d'escoles universitàries la resolució de les sol·licituds de trasllat dels expedients dels i les estudiants, així com les admissions per convalidació parcial.  
Divuitè  
Es delega en els directors o les directores de departament l'autorització de permisos i llicències d'estudis de duració inferior o igual a un mes del professorat adscrit al departament, amb excepció en tot cas de les previstes a l'article 2.3 del Reglament de permisos, llicències, vacances i situacions administratives del professorat; la facultat d'autoritzar i de disposar les despeses, per import inferior o igual a 18.000 euros sense IVA, i de reconèixer les obligacions per qualsevol quantia dins l'àmbit del departament que dirigeixen.  
Dinovè  
Es delega en els degans o les deganes de facultats, els degans o les deganes coordinadors o coordinadores de campus, els directors o les directores d'escoles universitàries, d'escoles tècniques superiors, de departaments, d'instituts universitaris, de col·legis majors, de serveis i de centres singulars la facultat d'autoritzar les comissions de serveis amb dret a indemnització, i també la verificació que s'han fet pel que fa al personal dels seus centres, departaments i/o serveis.  
Vintè  
Es delega en el director del Servei de Publicacions la signatura de contractes editorials.  
De conformitat amb allò que disposa l'article 13 de la Llei de Règim Jurídic de les Administracions Públiques i del Procediment Administratiu Comú, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.  
En cap cas no es podran delegar les atribucions que es tinguen al seu torn per delegació continguda en aquesta resolució.  
Les resolucions que es dicten en virtut d'aquestes delegacions, exhauriran la via administrativa i deixaran expedita la via judicial.  
De conformitat amb el que assenyala l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Comunitat Valenciana i tindrà efecte a partir de l'endemà de la seua publicació.  
Aquesta delegació deroga qualsevol altra delegació de les competències atribuïdes que s'hagués efectuat anteriorment, bé en aquests mateixos òrgans o en uns altres distints.  
València, 23 d'abril de 2008.- El rector. Signat: Francisco Tomás Vert.